'जागरूकता अभियान से आमिर को हटाया जाए'  
मालवा रंगमंच समिति ने मांग की है कि आमिर की कुपोषण के खिलाफ जागरूकता पैदा करने के लिए ब्रांड एम्बेसडर की नियुक्ति को रद्द किया जाए।
मालवा रंगमंच समिति ने यह मांग की कि फिल्म कलाकार आमिर खान की कुपोषण के खिलाफ जागरूकता पैदा करने के लिए ब्रांड एम्बेसडर की नियुक्ति को रद्द किया जाए। समिति के अध्यक्ष कैलाश राय ने बताया कि अब तक आमिर बहुत अच्छी फिल्में बनाया करते थे लेकिन अभी हाल ही में उनकी रिलीज हुई फिल्म डेल्ही बैली में बहुत सारी गालियों और अश्लील शब्दों का प्रयोग किया गया है।   समिति अध्यक्ष ने कहा कि ऐसे हालात में आमिर का ब्रांड एम्बेसडर बने रहना एक गलत संदेश दे सकता है। राय ने कहा कि इस समिति ने इस मामले में प्रधानमंत्री मनमोहन सिंह और केन्द्रीय मंत्री कृष्णा तीरथ को भी पत्र भेजे हैं। उन्होंने कहा कि आमिर से भी कहा गया है कि वे दर्शकों को सिनेमा हाल में लाने के लिए घटिया रास्ते न अपनाएं।